অপর দিকে সরকারের আইন-শৃঙ্খলা রক্ষাকারী বাহিনীর লোকেরা গত কয়েক বছরে দেশের বিভিন্ন স্থান থেকে জামায়াত-শিবিরের বিরুদ্ধে অভিযান চালাতে গিয়ে ব্যক্তিগত সংগ্রহের ও পাঠাগারে সংরক্ষিত হাজার হাজার কপি বই জব্দ করে নিয়ে গেছে। এসব বইয়ের মধ্যে যেমন আছে পবিত্র কুরআন শরীফ, কুরআনের অনুবাদ, তফসির গ্রন্থ, হাদিস গ্রন্থ ও হাদিসের ব্যাখ্যা সংবলিত ও ফিকাহ গ্রন্থ। তেমনি আছে ইসলামের বিভিন্ন ইবাদতের নিদের্শনার বই, ইতিহাস, সাহিত্য ও সংস্কৃতির বই, কম্পিউটার ও ভাষা শিক্ষার বই প্রভৃতি। এসব বইকে ‘জিহাদি’ নাম দিয়ে কল্প-কাহিনী ফেঁদে মিডিয়ায় প্রচার করা হয়েছে। বলাবাহুল্য, এসব গ্রন্থের মধ্যে একটিও কোন নিষিদ্ধ বই ছিল না। বিভিন্ন পাঠাগারে তল্লাশি চালিয়ে এসব বই তছনছ করা হয়েছে এবং তাচ্ছিল্যভরে বস্তাবন্দী করে নিয়ে যাওয়া হয়েছে। বাংলাদেশের তথা সভ্য দেশের ইতিহাসে এ এক নজিরবিহীন ঘটনা বলে পর্যবেক্ষকরা অভিমত প্রকাশ করেন। বর্তমান সরকারের আমলেই প্রথম ‘জিহাদি বই উদ্ধার’-এর নতুন এই ট্রেন্ড শুরু হয়েছে। একজন বিশিষ্ট আলেম জানান, ‘জিহাদ’ শব্দকে অপব্যাখ্যা করে এর বিরুদ্ধে মানুষের মধ্যে বিরূপ ধারণা তৈরি করতেই ইসলামবিরোধীদের ষড়যন্ত্রে এই ট্রেন্ড চালু করা হয়। তিনি উল্লেখ করেন, পবিত্র কুরআনে বহুবার জিহাদের কথা উল্লেখ আছে। তাহলেতো পবিত্র কুরআনকেই সবচেয়ে বড় ‘জিহাদি’ গ্রন্থ বলতে হয়। এ প্রসঙ্গে তিনি কুরআনের দু’টি অতীব গুরুত্বপূর্ণ আয়াতের উল্লেখ করে বলেন, সূরা আল-মায়েদাহর ৩৫ নং আয়াতে আল্লাহ বলছেন, ‘হে মুমিনগণ! আল্লাহকে ভয় কর, তাঁর নৈকট্য অন্বেষণ কর এবং তাঁর পথে জেহাদ কর যাতে তোমরা সফলকাম হও।’ সূরা আল-ইমরানের ১৪২ নম্বর আয়াতে বলা হয়েছে, ‘তোমাদের কি ধারণা, তোমরা জান্নাতে প্রবেশ করবে, অথচ আল্লাহ এখনও দেখেননি তোমাদের মধ্যে কারা জেহাদ করেছে এবং কারা ধৈর্যশীল?’ উল্লেখ করা যেতে পারে, এসব বইয়ের লেখকরা বাংলাদেশে নিষিদ্ধ নন। এই বইগুলো দেশের প্রতিষ্ঠিত ও পরিচিত প্রকাশকদের মাধ্যমে প্রকাশিত। তথাকথিত ‘জিহাদি’ বই উদ্ধারের বহুসংখ্যক ঘটনার মধ্যে কয়েকটি এখানে উল্লেখ করা হলো।